Imtella' Marzu 24, 2021 Rapport: Nigel Mifsud Koppja li joqgħodu l-Kalkara u li t-tnejn m'għandhomx impieg, wieġbu mhux ħatja għall akkużi ta' ħasil ta' flus, assoċjaw ruħha ma' persuni Malta jew barra biex jagħmlu reat Malta, frodi, miżappropjazzjoni, kellha fil-pussess droga eroina u kannabis. Il-mara, Elena Gulia ta' 32 sena waħedha kienet akkużata li żvelat password tal-kumpanija. Ir-ragel, Corrado Denaro ta' 31 sena mimn Sqallija kien akkużat ukoll li żamm għandu oġġetti misruqa. Il-prosekuzzjoni qalet li fit-22 ta' Frar il-mara għamlet rapport ta' vjolenza domestika fuq ir-raġel u hemm żvelat dettalji ta' miżappropjazzjoni ta' flus mill-kumpanija fejn kienet taħdem li jlaħħqu għal €120,000 u €130,000 Fl-istqarrija qalet li r-raġel kien qed jheddida u ġiegħlha toħroġ flus u titfagħhom kemm fil-kont tiegħu u anke tagħha. Wara awditjar intern, il-kumpanija, li l-isem ma jistax jixxandar fuq ordni tal-qorti, qalet li sabu li €208,000 neqsin. L-ispettur qalet li sabu €157,000 fil-kont tar-Revolut account tagħha u kważi €50,000 fil-kont tiegħu. Żiedet li l-Isqalli beda jittrasferixxi għal kont ieħor. L-Ispettur kompliet li kien hemm infiq għal ħwejjeġ ta' ditti, vakanzi u kapriċċi. Fil-bidu ta' Marzu, il-mara infurmat lill-pulizija li marret Sqallija u kellha tiġi Malta fis-6 ta' Marzu, iżda minflok marret Milan. Ġiet Malta fit-18 ta' Marzu. Kellhom biża' li jekk jarrestaw lilha, ir-raġel ma jiġix u stennew sal-bieraħ biex jiġi u jarrestaw lilu wkoll. Il-qorti ordnat li jiġu sekwestrati u ffriżati l-assi tal-imputati. Il-prosekuzzjoni oġġezzjonat għat-talba ta' ħelsien mill-arrest li għamel l-avukat difensur, fosthom għaliex hemm riskju li l-imputat jitlaq minn Malta għax m'għandux rabtiet ma 'Malta, hemm il-biża' li jiġu avvċcinati xhieda, u l-imputata kisret kundizzjonijiet imposti mill-qorti. L-avukat difensur qal fost oħrajn li r-reati seħħew u issa m'għandhomx aktar aċċess la għall-fondi tal-kumpanija u lanqas għal tagħhom stess. Il-qorti ċaħdet it-talba għall-ħelsien mill-arrest minħabba n-natura serja tar-reati u l-biża' li jitilqu minn Malta.